Karsten Nonbo (V), 2005-03-03:
Det punkt, vi nu skal behandle – sanktionsfastsættelser i sager om spirituskørsel – har været udsat for en grundig gennemarbejdning.
Det er 5 år siden, vi nedsatte ...
Det her lovforslag, der som sagt går ud på sanktionsfastsættelser i sager om spirituskørsel, har baggrund i en 5-årig betænkning, som et udvalg har arbejdet med.
Dernæst skal udvalget også arbejde videre og se på hele den del af færdselsloven, der hedder § 54, altså om kørsel i enten narko- eller medicinpåvirket tilstand osv., for også på det område ligger der garanteret nogle meget store overtrædelser, som trænger til at blive grundigt gennemgået.
Når jeg så vender tilbage til selve den del, vi arbejder med nu, nemlig spirituskørslen, må det være vigtigt at se i øjnene, at for 30-40 år siden var der nogle, der mente, at spirituskørsel nærmest var en folkesag: at når man ikke kunne gå hjem fra værtshuset, så kunne man køre.
Der er heldigvis kommet en helt anden holdning til den sag, for spirituskørsel er noget modbydeligt værk.
Der dræbes i dag flere ved spirituskørsel, end der dræbes ved rigtige drab, altså rovmord osv., så spritbilisterne er værre.
Den eneste forskel er i princippet bare, at spritbilisten ikke har set sit offer, før han slår ham ihjel.
Så det er meget nødvendigt, at vi kigger på den del.
Vi dropper det begreb, som indtil videre er gået under betegnelsen promillekørsel, altså promillen fra 0,5 til 0,8.
Der var nogle, der mente, at det lød sødere, når man bare kørte promillekørsel.
Det vil vi ikke acceptere, så nu er det spirituskørsel fra 0,5 promille.
Før mistede man nogle penge, men man mistede ikke retten til at køre bil.
Det får vi nu gjort noget ved.
Der kommer et mere enkelt og differentieret bødesystem, hvor nettolønnen ganges med den promille, man har.
Vi kigger på konfiskationen, som det også har været nødvendigt at stramme op på.
Vi oplever jo og har oplevet, at folk bare kørte videre eller lånte andres biler og lod deres egen stå hjemme i garagen.
Nu bliver det sådan, at hvis man bliver taget tre gange inden for de første 3 år, så ryger ens bil, og det gør den hver gang.
Og hvis man låner en andens bil og lader sin egen holde hjemme i garagen, så ryger den bil, man har stående hjemme i garagen.
Tilbage er der så den lille gruppe, man overhovedet ikke kan ramme på nogen anden måde, f.eks. ved at konfiskere deres bil.
Der bliver nu lagt op til, at vi så ret strikt sagt kan konfiskere personen, for ved at øge strafferammen til 1½ års fængsel åbnes der mulighed for at foretage varetægtsfængsling i disse sager, altså af dem, som vi ser stå frem i formiddagsbladene og fortælle: Jamen det er 13. gang, jeg har kørt, jeg er fløjtende ligeglad, og jeg kører igen i morgen.
Jeg har selv som politianklager oplevet en person stå i retten og sige til dommeren, da dommeren for femte gang idømte ham frakendelse for livstid: Jamen den tid går da hurtigt.
Og det gjorde den også, for han kørte dagen efter.
Dem bliver der nu mulighed for at varetægtsfængsle lige med det samme.
Så alt i alt er det et godt lovforslag.
Det er på tide, at vi får ryddet op og gjort spirituskørsel fuldkommen uacceptabel.
Vi er på rette vej, og vi skal videre ad den vej.
Vi vil ikke finde os i mere spirituskørsel på de danske veje.